แจกโบนัสแบงก์รัฐ
คลังได้ฤกษ์แจกโบนัส ธอส.สูงสุด 7 เดือน ถัดมาเป็นออมสิน ส่วนไอแบงก์ชวด ผลงานไม่เข้าตา
25 มี.ค. 2558

คลังได้ฤกษ์แจกโบนัส ธอส.สูงสุด 7 เดือน ถัดมาเป็นออมสิน ส่วนไอแบงก์ชวด ผลงานไม่เข้าตา
แหล่งข่าวจากกระทรวงการคลัง เปิดเผยว่า สำนักงานคณะกรรมการนโยบายรัฐวิสาหกิจ (สคร.) ได้อนุมัติจ่ายเงินโบนัสให้กับผู้บริหารและพนักงานธนาคารออมสิน ตามผลดำเนินงานปี 2557 ที่ธนาคารมีกำไรกว่า 2.4 หมื่นล้านบาท เพิ่มจาก 2.19 หมื่นล้านบาทในปีก่อนหน้า
อย่างไรก็ตาม คาดว่าอัตราการจ่ายโบนัสจะลดลงเหลือ 4.98 เดือน น้อยกว่าปีก่อนที่ได้ 5.9 เดือน เนื่องจากธนาคารออมสินมีค่าใช้จ่ายเพิ่มขึ้นจากการที่ต้องเตรียมใส่เงินเพิ่มทุนให้กับธนาคารอิสลามแห่งประเทศไทย (ไอแบงก์) ในฐานะผู้ถือหุ้น 39.8% หลังจากที่ไอแบงก์มีหนี้เสียจำนวนมาก และเงินกองทุนต่อสินทรัพย์เสี่ยงติดลบ โดยแผนฟื้นฟูไอแบงก์ได้เสนอขอเงินเพิ่มทุน 7,000 ล้านบาท หากกระทรวงการคลังและซูเปอร์บอร์ดอนุมัติ ธนาคารออมสินจะต้องใส่เงินเพิ่มทุนในไอแบงก์ราว 2,786 ล้านบาท
ทั้งนี้ หากกระทรวงการคลังพิจารณาโบนัสจากการประเมินประสิทธิภาพการทำงาน จะทำให้ธนาคารออมสินได้โบนัสเพิ่มอีกคนละครึ่งเดือน หรือรวมแล้วได้โบนัสประมาณ 5 เดือนครึ่ง โดยจะเริ่มจ่ายก้อนแรกปลายเดือน มี.ค.นี้
นอกจากนี้ สคร.ยังอยู่ระหว่างการพิจารณาจ่ายเงินโบนัสให้กับผู้บริหารและพนักงานธนาคารอาคารสงเคราะห์ (ธอส.) จำนวน 7 เดือน เท่าปีที่ผ่านมา เนื่องจากผลดำเนินงานและตัวชี้วัดต่างๆ ของธนาคารอยู่ในระดับที่ดี มีการปล่อยสินเชื่อใหม่ 1.42 แสนล้านบาท และมีกำไรกว่า 8,600 ล้านบาท
สำหรับธนาคารพัฒนาวิสาหกิจขนาดกลางและขนาดย่อม (เอสเอ็มอี แบงก์) ต้องรอการอนุมัติแผนฟื้นฟูจากซูเปอร์บอร์ดหลังสิ้นเดือน มี.ค.นี้ โดยปี 2557 เอสเอ็มอีแบงก์มีกำไรสุทธิ 334 ล้านบาท และมีแผนจะจ่ายโบนัสให้พนักงานไม่ต่ำกว่า 2 เดือน รวมทั้งจะปรับขึ้นเงินเดือนให้ ส่วนธนาคารเพื่อการส่งออกและนำเข้าแห่งประเทศไทย ปี 2557 มีกำไรสุทธิเพิ่ม 15.19% แต่สามารถจ่ายโบนัสได้เพียง 2 เดือน ตามที่กฎหมายกำหนด
แหล่งข่าวเปิดเผยว่า ในส่วนของไอแบงก์คาดว่าจะไม่มีการพิจารณาจ่ายเงินโบนัสให้ผู้บริหารและพนักงาน เพราะมีผลขาดทุนสะสมสูง มีหนี้เสียตกชั้นเพิ่มขึ้นจาก 5 หมื่นล้านบาท เป็น 5.7 หมื่นล้านบาท หรือคิดเป็น 50% ของสินเชื่อคงค้าง ถือว่าไม่สามารถทำตามแผนฟื้นฟูที่่รายงานให้กับซูเปอร์บอร์ดรับทราบได้